Redakteursbrief: Metro Beeld-Suid | Netwerk24
Redakteursbrief: Metro Beeld-Suid
Deur Jeanelle Greyling 05 September 2018 08:26
Dit was so lekker om Vrydagaand te aanskou hoe honderde vroue gemaklik in hul eie vel voel.
Ons was by die bekendstelling van die 7% Tribe, 'n projek wat ten doel het om Suid-Afrikaanse vroue te bemagtig (lees die berig op bl. 6). Die feit dat elke vrou in haar mooiste uitrusting by hierdie glansgeleentheid by Steyn City in Midrand opgedaag het en dus die ene selfvertroue was, was reeds bemagtigend.
Die organiseerders het boonop deeglik in hul doel geslaag om 'n netwerk te skep: 'n Samehorigheid en 'n omgeekultuur het onmiddellik tussen die vroue geheers.
Masechaba Ndlovu, omroeper by Metro FM, het tydens die gesprek oor die geslagsgaping in die werkplek gesê vroue moenie met mans meeding of probeer om soos hulle te wees nie. Dis jammer dat vroue dikwels voel dis nodig. Inderwaarheid straal 'n vrou 'n eiesoortige onwrikbaarheid uit as sy haar vroulikheid aangryp sonder om daarvoor om verskoning te vra.
Ons kan die toekomstige vroueleiers juis bemagtig deur onsself te wees. Die jong meisies sal dan besef jy hoef nie by 'n manswêreld aan te pas om 'n leier te wees nie.